PNL trebuie să scape de „teama viscerală" de a nu supăra electoratul stângii, dacă vrea să convingă electoratul dreptei să iasă la vot și să câștige alegerile, este de părere Viorel Cataramă, prim-vicepreședinte al PNL sector 2. În opinia sa, un stil de tipul celui adoptat în SUA de Donald Trump ar fi mult mai eficient în acest sens, pentru căaceastă categorie menajată de partidele de dreapta oricum nu o votează. „PNL are mai mulți de Donald Trump, trebuie să-i pună la muncă", a spus Cataramă, la Gândul LIVE.

„Foarte multă lume nu este de acord cu socialiștii, cu PSD, cu ALDE, dar nu iese la vot. Întotdeauna cei care votează dreapta sunt mai puțini decât cei care votează stânga. Cred, și cu tristețe o spun, că este vina și a partidelor de dreapta din România. Și aș vrea să explic. În ultimele luni se vorbește insistent de ciuma roșie, cu referire directă la PSD. Este o jignire, dacă vreți, care se aduce celor 3 milioane sau nu știu câte milioane care au votat PSD. Adică li se spune clar acestor oameni, acestor cetățeni ai României, că au fost niște tâmpiți și au votat niște ciumați, ca să mă exprim plastic. Dar, pe de altă parte, partidele de dreapta nu au curaj, nu au avut, și nici astăzi nu sunt extrem de explicite încât să sprijine interesele celor care sunt anti-PSD. Comportarea partidelor de dreapta este să nu nemulțumească sau să nu supere cumva votanții PSD. Pe de o parte, îl faci tâmpit că votează un ciumat, pe de altă parte nu ai curajul să-i spui că „tu ești apt de muncă, nu primești ajutoare sociale, te duci să muncești ca să-și câștigi existența”. Și atunci cei care muncesc, care provin din sectorul privat, sunt dezamăgiți, de asta nu ies la vot, pentru că nu agăsit un partid care să le sprijine în mod necondiționat interesele și să nu se mai ocupe de toți cei care sunt dependenți și stau cu mâna întinsă la stat.”, a săpus liderul PNL.

În opinia sa, PNL trebuie să renunțe la această „teamă viscerală să nu supere electoratul stângii”

„PNL a făcut multe lucruri bune în ultimul an. Și-a ales o conducere stabilă, a început să-și recâștige electoratul. Trebuie să fiu onest să spun că această recțștigare se face pe seama greșelilor făcute de USR și PMP care astăzi sunt, după informațiile mele, sub pragul electoral. Deci vourile pe care le-am pierdut în favoarea acestor partide, tot pe greșelile noastre, s-au reîntors la noi pentru că oricum suntem mai buni decât ei, am dovedit clar. Nu facem circ, suntem oameni serioși și lucrăm pe scena publică. Drept dovadă PNL a și crescut spre 30 de procente. Noi acum avem o provocare uriașă să creștem de la 30 la 40, la peste 40%, deci să aducem la vot pe cei care sunt anti-PSD. Care sunt acei oameni? Sunt acei oameni care la în turul II al alegerilor prezidențiale votează împotriva candidatului PSD. Toate partidele de dreapta, din `90 încoace, n-au avut curajul să sprijine necondiționat sectorul privat care produce PIB și să pună la muncă asistații social. (…) Nimeni nu are acest curaj să supere aceste persoane care oricum nu vor vota dreapta niciodată”, a spus Cataramă.

„Electoratul dreptei nu un electorat amorf, tâmpit, idiot. Își dă seama că nu ești sincer”

El a adăugat că electoratul dreptei nu este unul „amorf, tâmpit, idiot. El își dă seama că nu ești sincer și, atâta vreme cât nu vrei să iei administrarea economiei dintr-o parte și să o dai lor să o administreze, nu te votează sau nu vine la vot”.

„Singura forță politică care poate să bată PSD la următoarele alegeri este PNL cu câteva condiții: să aibă un mesaj clar pentru electoratul dreptei și împotriva electoratului stângii. Să nu mai facă compromisuri între aceste ideologii, să nu mai încerce să-i țină, să-i facă prieteni pe toți, că nu funcționează regulile democrației așa. Noi cât suntem în opoziție trebuie să milităm pentru interesele celor care ne votează. De abia când ajungem la Guvernare guvernăm pentru toți românii. Noi nu guvernăm în opoziție pentru toți românii, în opoziție guvernăm, cu ghilimelele de rigoare, pentru cei care ne votează sau sunt potențiali votanți ai noștri”, a mai spus el.

Cataramă a dat exemplul Statelor Unite, unde Donald Trump a avut curajul să anunțe că renunță la celebra Obamacare. „Nu i-a fost frică că nu-l votează socialiștii, în schimb l-au votat toți americanii care muncesc și plătesc taxe. Nu trebuie să inventăm nimic”, a spus liderul lideral comentând că PNL „are mai mulți de Donald Trump, trebuie să-i pună la muncă”.

Acord între Iohannis și PNL

O altă „neclaritate” pe care PNL ar trebui să o rezolve încă din acest an este cea legată de candidatura lui Klaus Iohannis pentru un nou mandat de președinte, avansând ideea unui acord între liberali și șeful statului.

„Domnul Iohannis nu a anunțat deocamdată în mod clar intenția de a candida pentru un nou mandat. Să presupunem că o va face. Doi: nu s-a făcut un acord cu domnul Iohannis în vederea stabilirii unui parteneriat PNL-Klaus Iohannis ca acest tandem să câștige și alegerile prezidențiale, și alegerile parlamentare. La nivelul opiniei publice nu avem percepția acestui parteneriat. Sunt mai multe necunoscute. Nu știm dacă vrea să mai candideze, nu știm dacă mai vrea să candideze sub sigla PNL, nu știm dacă se poate ajunge la un acord de parteneriat”, a arătat Cataramă.

URMĂREȘTE MAI JOS INTERVIUL INTEGRAL